Kiadvány: Figyelő forrás otsz.hu
Dátum: 2010. június 10.
Szerző: Gilyén Ágnes

Takarékszövetkezetek – Szakítanak, Fegyelő, 2010. június 10.

Egyre többen szeretnének hasznot húzni a takarékszövetkezetekből, de az új kormánynak is komoly tervei vannak a szektorral. 
Olyan meglepő ötlettel rukkoltak elő a takarékszövetkezetek, amilyennel eddig még sohasem: imázskampányt indítanak. Az időzítés bizonyára nem véletlen, mint ahogyan az Országos Takarékszövetkezeti Szövetség (OTSZ) új logójának megjelenése sem. Az apró, ötszavas feliratban három elem is utal arra, hogy hazai szolgáltatóval állunk szemben: a trikolor, illetve a ,,magyar takarék" és ,,a hazai bank" kifejezések. 

Varga Antal és Demján Sándor. Az OTSZ vezetői szívesen finanszíroznák a kisvállalkozásokat. Fotó: MTI 

De nemcsak ez az újdonság a 133 takarékszövetkezetet és velük 1600 fiókot tömörítő OTSZ új kampányában. A régi, ,,Útba esik jövet menet..." közismert szlogent ma már nem tudná olyan ütős rímmel befejezni megalkotója, mint régen. A ,,takarékszövetkezet" ugyanis már csak ,,takarék"-ként jelenik meg az új logóban. ,,A szövetkezeti tulajdonforma sosem volt igazán preferált a köztudatban, hogy finoman fogalmazzak" - indokolja a korszakváltást Varga Antal, az OTSZ ügyvezetője. ,,A szektor hazai tulajdonú vidéki pénzügyi szolgáltatóként szeretné újraépíteni magát, annak ellenére, hogy a tulajdonforma változatlan marad" - teszi hozzá. 
A VIDÉK BANKJA. 
A takarékoknak az imázskampánytól függetlenül is állhat majd a zászló a következő években. Az mindenképpen jelzés értékű, hogy Matolcsy György április végén - akkor még a gazdasági tárca várományosaként - részt vett az OTSZ közgyűlésén, és bejelentette az egybegyűlteknek: ,,a leendő kormány számít a szektor 700 milliárdos szabad likviditására". De a szálak máshol is összeérnek. Demján Sándor milliárdos nagyvállalkozó fejében valószínűleg már akkor ,,a hazai tulajdonú vidéki bank" víziója lebegett, amikor néhány évvel ezelőtt elvállalta az OTSZ elnöki tisztét. Ma pedig már közismert, hogy a korábbi Milton Bank, illetve a névváltás után már Gránit Bank főtulajdonosaként a kis- és középvállalkozások finanszírozásában és a támogatások leosztásában kiemelt szerepet szán bankja és a takarékszövetkezeti szektor együttműködésének. Új szelek fújnak tehát, s jobb idők várhatnak a sokszor lesajnált takarékszövetkezeti szektorra. Szerepét egyébként alaposan felértékelte már maga a pénzügyi válság is, amely a hagyományosan lakossági betétgyűjtésre épülő, és az ország messze legnagyobb hálózatával rendelkező kis pénzügyi szolgáltatókat irigylésre méltó hitel/betét-arány mellett érte el. A valamivel 50 százalék feletti mutató azt jelzi, hogy az általuk begyűjtött vidéki forin toknak alig több mint felét helyezik ki. 

Így aztán hatalmas tömegű likvid forráson ülnek - erre utalt Matolcsy is -, ami pedig különösen értékessé vált akkor, amikor a válság lecsapott a hazai bankrendszerre, és a korábban a hitelboom bűvöletében élő kereskedelmi bankok pénzforrásai kiszáradtak. ,,A válság rávilágított, hogy a lokális beágyazottság és az ügyféllojalitás mekkora érték; a szektor enyhén növekedni tudott, holott a kereskedelmi bankok mérlegfőösszege csökkent" - sorolja a takarékszövetkezeti lét előnyeit az OTSZ ügyvezetője. 
Hasonló erényekről számolt be a Figyelőnek Kiss Menyhértné, a korábbi ,,szakadár" szervezet, a Takarékszövetkezetek Országos Érdekképviseleti Szervének (TÉSZ) elnöke. E csoport annak idején nem kért az állami mentőövből, s a függetlenségét azóta is őrzi. Az akkor a nagyobb és stabilabb takarékszövetkezeteket tömörítő TÉSZ álláspontját az idő igazolta, ma is szilárdan áll a lábán: 163 milliárd forintnyi lakossági betétet kezel és 200 milliárdos tavalyi mérlegfőösszege mellett szolid, 775 millió forintos profitot is fel tud mutatni. Kérdés, hogy a függetlenségüket féltve őrző TÉSZ-esek is bekerülnek-e a ,,nagy állami programba", ami a szektor felvirágzását hozhatja. Erről Kiss Menyhértnének még nincsenek információi. 
SZAKADÁROK. 
A nagy állami mézes csuporból aligha csöppen majd le viszont a másik friss formációnak, a Buda-Cash Brókerház nevével fémjelzett takarékszövetkezeti társaságnak. A brókerház mögött álló élelmes vállalkozói csoportnak tavalyelőtt - a többi takarék szerint tisztességtelen eszközökkel - sikerült megvásárolnia 7 takarékszövetkezetet, kiszakítva azokat az OTSZ-ből. A fúziók nyomán e ,,szakadárok" mára mindössze hárman maradtak, s esetükben valószínűleg a takarékszövetkezet mint működési forma napjai is meg vannak számlálva. Az új tulajdonosok üzleti modellje szerint a megszerzett takarékokat 50-70 milliárdos mérlegfőösszeggel és 2-4 milliárd forintos saját tőkével rendelkező kisban kokká alakítanák át. 
Erről Lakatos László, a Regionális Pénzintézetek Intézményvédelmi Alapjának (REPIVA) elnöke számolt be. Ez utóbbi szerveződést - afféle új védőhálóként - az Országos Takarékszövetkezeti Intézményvédelmi Alap mintájára, felügyeleti nyomásra hozták létre az immár 3 tagú fenti szerveződés fölé.Lakatos állítása szerint a mély lakossági beágyazottság és az aprófalvas jelenlét megmarad, sőt, már meg is kezdődött a fiókhálózat bővítése. A szövetkezeti forma azonban a múlté, s vele az a szemlélet is, amely egyfelől a ,,szövetkezetiséget" a függetlenséggel azonosítja, másfelől elutasítja a ,,profit mindenekfelett" típusú kereskedelmi banki gyakorlatot. 
STRÓMANOK ELLEN. 
,,A REPIVA előbb-utóbb nagyon kemény profitnyomás alatt lesz" - jósolja az OTSZ ügyvezetője. ,,Nekünk is vannak profitelvárásaink, de alacsonyabbak, mint a kereskedelmi bankoknál. Így nem is állunk olyan nyereségkényszer alatt, ami miatt őrült termékeket kellene kifejleszte nünk" - teszi hozzá Varga Antal. 
Az OTSZ mindenesetre megtette a ,,megfelelő védőintézkedéseket", hogy ne tudjanak újabb szövetkezeteket kiszakítani közülük. ,,Nem lehet majd busszal szállítani a strómanokat, hogy a közgyűléseken az új tulajdonosra szavazzanak" - utal Varga azokra a közszájon forgó híresztelésekre, amelyek arról szólnak, hogy milyen eszközökkel tudta bevásárolni magát a Buda-Cash-csoport a REPIVA körébe tartozó takarékokba. Észbe kaptak és például belevetették az intézmények alapszabályába, hogy csak az lehet takarékszövetkezeti tag - azaz tulajdonos -, aki már legalább három éve ügyfele a szolgáltatónak, továbbá ott helyben lakik.